คลังมั่นใจรีดภาษีทั้งปีสูงกว่า1.6ล้านล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ฐานะคลังแน่นหนา ยอดเก็บรายได้ 3 เดือนแรกทะลุเป้า 4.1 หมื่นล้านบาท
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ยอดการเก็บรายได้ของกรมจัดเก็บภาษีในเดือน ธ.ค. 2553 สูงกว่าเป้า 1.5 หมื่นล้านบาท ส่งผลให้ไตรมาสแรกของปีงบประมาณ 2554 รัฐบาลจัดเก็บรายได้สุทธิสูงกว่าเป้าหมาย 4.1 หมื่นล้านบาท หรือ 11.7%
สำหรับเดือน ธ.ค. 2553 รัฐบาลจัดเก็บรายได้สุทธิ 1.21 แสนล้านบาท สูงกว่าประมาณการ 1.48 หมื่นล้านบาท หรือ 13.9% เป็นผลจากการขยายตัวของเศรษฐกิจ และการบริโภคขยายตัว เพราะคาดว่าจะมีการปรับเพิ่มอัตราดอกเบี้ย จึงเร่งซื้อสินค้าคงทนมากขึ้น
นอกจากนี้ ในเดือน ธ.ค. 2553 มีการจัดงานมอเตอร์ เอ็กซ์โป ทำให้ยอดการจำหน่ายรถยนต์สูงกว่าที่ประมาณการไว้ ทั้งนี้รายได้ที่จัดเก็บได้สูงกว่าประมาณการที่สำคัญ ได้แก่ ภาษีมูลค่าเพิ่ม ภาษีสรรพสามิตรถยนต์ ภาษียาสูบ และภาษีธุรกิจเฉพาะ
ขณะที่รายได้ไตรมาสแรกของปีงบประมาณ 2554 ตั้งแต่เดือน ต.ค.ธ.ค. 2553 เก็บรายได้สุทธิ 3.92 แสนล้านบาท สูงกว่าประมาณการ 4.1 หมื่นล้านบาท หรือ 11.7% เป็นผลจากการจัดเก็บของกรมสรรพากรเกินเป้า 2.65 หมื่นล้านบาท กรมสรรพสามิต 1.33 หมื่นล้านบาท กรมศุลกากร 1,945 ล้านบาท และการนำส่งรายได้ของรัฐวิสาหกิจที่สูงกว่าประมาณการ 1,614 ล้านบาท
“ผลการจัดเก็บรายได้รัฐบาลในไตรมาสแรกของปีงบประมาณ 2554 ที่สูงกว่าเป้าหมายในอัตราที่ค่อนข้างสูง ประกอบกับทิศทางการขยายตัวของเศรษฐกิจอย่างต่อเนื่อง กระทรวงการคลังจึงมั่นใจว่าการจัดเก็บรายได้รัฐบาลในปีงบประมาณ 2554 จะสูงกว่าเป้าหมายที่ตั้งไว้ 1.6 ล้านล้านบาทแน่นอน” นายนริศ กล่าว
ด้านกรมสรรพากรนั้นมีการขยับเป้าหมายในการจัดเก็บภาษีเพิ่มขึ้นมาอีก 1% หรือเพิ่มจาก 1.29 ล้านล้านบาท เป็น 1.49 ล้านล้านบาท